CELEX: 32022R0617
Language: lt
Date: 2022-04-12 00:00:00
Title: Komisijos reglamentas (ES) 2022/617 2022 m. balandžio 12 d. kuriuo dėl didžiausios leidžiamosios gyvsidabrio koncentracijos žuvyje ir druskoje iš dalies keičiamas Reglamentas (EB) Nr. 1881/2006 (Tekstas svarbus EEE)

2022 4 13   
               
               
                  LT
               
               
                  Europos Sąjungos oficialusis leidinys
               
               
                  L 115/60
               
            
         KOMISIJOS REGLAMENTAS (ES) 2022/617
         2022 m. balandžio 12 d.
         kuriuo dėl didžiausios leidžiamosios gyvsidabrio koncentracijos žuvyje ir druskoje iš dalies keičiamas Reglamentas (EB) Nr. 1881/2006
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
         kadangi:
         
                     (1)
                  
                  
                     Komisijos reglamentu (EB) Nr. 1881/2006 (2) nustatyta didžiausia leidžiamoji tam tikrų teršalų, įskaitant gyvsidabrį, koncentracija maisto produktuose;
                  
               
                     (2)
                  
                  
                     2012 m. lapkričio 22 d. Europos maisto saugos tarnyba (toliau – Tarnyba) priėmė nuomonę dėl gyvsidabrio ir metilo gyvsidabrio maiste (3). Toje nuomonėje Tarnyba nustatė leidžiamąją neorganinio gyvsidabrio savaitės normą (toliau – LSN) – 4 μg/kg kūno masės, ir leidžiamąją metilo gyvsidabrio savaitės normą – 1,3 μg/kg kūno masės (abi medžiagos išreikštos kaip gyvsidabris), ir padarė išvadą, kad su maistu suvartojamo šios medžiagos kiekio 95-oji procentilė yra artima LSN arba ją viršija visose amžiaus grupėse. Daug žuvies suvartojantys vartotojai, tarp kurių gali būti nėščių moterų, gali iki maždaug šešių kartų viršyti LSN. Negimę kūdikiai sudaro pažeidžiamiausią grupę. Nuomonėje padaryta išvada, kad metilo gyvsidabrio poveikis, kai viršijama LSN, kelia susirūpinimą, tačiau, jei būtų svarstomos priemonės metilo gyvsidabrio poveikiui sumažinti, rekomenduojama atsižvelgti į teigiamą žuvies vartojimo poveikį;
                  
               
                     (3)
                  
                  
                     2014 m. birželio 27 d. Tarnyba priėmė nuomonę dėl jūros gėrybių vartojimo naudos sveikatai, atsižvelgiant į riziką sveikatai, siejamą su metilo gyvsidabrio poveikiu (4). Toje nuomonėje Tarnyba peržiūrėjo jūros gėrybių vaidmenį europiečių mityboje ir įvertino teigiamą jūros gėrybių vartojimo poveikį sveikatos rezultatams, įskaitant jūros gėrybių vartojimo nėštumo metu poveikį vaikų neurologinio vystymosi funkciniams rezultatams ir jūros gėrybių vartojimo poveikį suaugusiųjų širdies ir kraujagyslių ligų rizikai. Tarnyba padarė išvadą, kad maždaug 1–2 jūros gėrybių porcijų per savaitę suvartojimas ir iki 3–4 porcijų per savaitę suvartojimas nėštumo metu siejamas su geresniais vaikų neurologinio vystymosi funkciniais rezultatais, palyginti su tuo, kai jūros gėrybių nevartojama. Tokie kiekiai taip pat siejami su mažesniu suaugusiųjų mirtingumu nuo vainikinės arterijos ligos;
                  
               
                     (4)
                  
                  
                     2014 m. gruodžio 19 d. Tarnyba priėmė pareiškimą dėl žuvies/jūros gėrybių vartojimo naudos, palyginti su metilo gyvsidabrio žuvyje/jūros gėrybėse keliama rizika (5), kuriame padarė išvadą, kad, siekiant užtikrinti žuvies vartojimo naudą, susijusią su 1–4 žuvies porcijų suvartojimu per savaitę, ir apsaugoti nuo metilo gyvsidabrio toksiško poveikio neurologiniam vystymuisi, žuvies/jūros gėrybių rūšių, kuriose yra daug gyvsidabrio, vartojimas turėtų būti apribotas;
                  
               
                     (5)
                  
                  
                     atsižvelgiant į Tarnybos mokslinių nuomonių ir pareiškimo išvadas, didžiausia leidžiamoji gyvsidabrio koncentracija turėtų būti peržiūrėta, siekiant dar labiau sumažinti gyvsidabrio maisto produktuose poveikį;
                  
               
                     (6)
                  
                  
                     naujausi paplitimo duomenys rodo, kad būtų galima sumažinti didžiausią leidžiamąją gyvsidabrio koncentraciją įvairių rūšių žuvyse, todėl reikėtų atitinkamai pakeisti toms žuvų rūšims nustatytą didžiausią leidžiamąją koncentraciją;
                  
               
                     (7)
                  
                  
                     atsižvelgiant į susijusias sveikatos problemas, reikėtų išlaikyti dabartinę gyvsidabrio koncentraciją, nustatytą rykliams ir durklažuvėms, kol bus surinkti papildomi duomenys, atliktas mokslinis vertinimas ir gauta žinių apie vartojimo rekomendacijų veiksmingumą mažinant poveikį;
                  
               
                     (8)
                  
                  
                     
                        Codex Alimentarius nustatyta didžiausia leidžiamoji gyvsidabrio koncentracija druskoje – 0,1 mg/kg (6). Sąjungos teisės aktuose tikslinga nustatyti tą pačią didžiausią leidžiamąją koncentraciją;
                  
               
                     (9)
                  
                  
                     todėl Reglamentas (EB) Nr. 1881/2006 turėtų būti atitinkamai iš dalies pakeistas;
                  
               
                     (10)
                  
                  
                     atsižvelgiant į tai, kad tam tikrų maisto produktų, kuriems taikomas šis reglamentas, laikymo trukmė yra ilga, tikslinga nustatyti pereinamąjį laikotarpį, per kurį tokie maisto produktai, neatitinkantys naujos didžiausios leidžiamosios koncentracijos ir teisėtai pateikti rinkai iki šio reglamento įsigaliojimo dienos, gali likti rinkoje;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1881/2006 priedas iš dalies keičiamas pagal šio reglamento priedą.
         
         
            2 straipsnis
            Priede išvardyti maisto produktai, teisėtai pateikti rinkai iki šio reglamento įsigaliojimo dienos, gali likti rinkoje iki minimalaus tinkamumo vartoti termino arba nuorodoje „Tinka vartoti iki ... (data)“ nurodyto termino.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. balandžio 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 37, 1993 2 13, p. 1.
         
            (2)  2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).
         
            (3)  EFSA teršalų maisto grandinėje mokslinė grupė (CONTAM); Scientific Opinion on the risk for public health related to the presence of mercury and methylmercury in food. EFSA Journal 2012;10(12):2985.
         
            (4)  EFSA NDA grupė (EFSA dietinių produktų, mitybos ir alergologijos specialistų grupė), 2014 m. Scientific Opinion on health benefits of seafood (fish and shellfish) consumption in relation to health risks associated with exposure to methylmercury. EFSA Journal 2014;12(7):3761.
         
            (5)  EFSA mokslinis komitetas, 2015 m. Statement on the benefits of fish/seafood consumption compared to the risks of methylmercury in fish/seafood. EFSA Journal 2015;13(1):3982.
         
            (6)  Kodekso bendrasis standartas dėl teršalų ir toksinų maisto produktuose ir pašaruose (angl. Codex General Standard for Contaminants and Toxin in Foods and Feeds) – GSCTFF (CODEX STAN 193–1995).
      
      
         
            PRIEDAS
            Reglamento (EB) Nr. 1881/2006 priedas iš dalies keičiamas taip:
            3 dalies „Metalai“ 3.3 skyrius (Gyvsidabris) pakeičiamas taip:
            
               
                           „3.3
                        
                        
                           
                              Gyvsidabris
                           
                        
                        
                            
                        
                     
                           3.3.1
                        
                        
                           Žuvininkystės produktai(26) ir žuvų, išskyrus 3.3.2 ir 3.3.3 punktuose nurodytas rūšis, raumenų mėsa(24) (25). Didžiausia leidžiamoji koncentracija vėžiagyviuose taikoma galūnių ir pilvo raumenų mėsai(44). Jei tai krabai ir į krabus panašūs vėžiagyviai (Brachyura ir Anomura) – taikoma galūnių raumenų mėsai.
                        
                        
                           0,50
                        
                     
                           3.3.2
                        
                        
                           Šių žuvų raumenų mėsa(24) (25):
                           sidabrinių pagelų (Pagellus acarne)
                           juodųjų kalavijų (Aphanopus carbo)
                           raudonpelekių pagelų (Pagellus bogaraveo)
                           dryžųjų tunų (Sarda sarda)
                           raudųjų pagelų (Pagellus erythrinus)
                           riebžuvių (Lepidocybium flavobrunneum)
                           
                           paltusų (Hippoglosus rūšys)
                           afrikinių kongrijų (Genypterus capensis)
                           buriažuvinių (Makaira rūšys)
                           megrimų (Lepidorhombus rūšys)
                           taukinių skumbrių (Ruvettus pretiosus)
                           islandinių pjūklapilvių beriksų (Hoplostethus atlanticus)
                           rausvųjų ungurių (juodųjų kongrijų) (Genypterus blacodes)
                           lydekų (Esox rūšys)
                           vienspalvių bonitų (Orcynopsis unicolor)
                           mažųjų menkučių (Trisopterus rūšys)
                           barzdočių (Mullus barbatus barbatus)
                           bukasnukių ilgauodegių grenadierių (Coryphaenoides rupestris)
                           buriažuvių (Istiophorus rūšys)
                           uodegotųjų kalavijų (Lepidopus caudatus)
                           geltondryžių riebžuvių (Gempylus serpens)
                           eršketų (Acipenser rūšys)
                           Viduržemio jūros barzdočių (Mullus surmuletus)
                           
                           tunų (Thunnus rūšys, Euthynnus rūšys, Katsuwonus pelamis)
                           ryklių (visų rūšių)
                           durklažuvių (Xiphias gladius)
                        
                        
                           1,0
                        
                     
                           3.3.3
                        
                        
                           Galvakojai moliuskai
                           Jūriniai pilvakojai moliuskai
                           Šių žuvų raumenų mėsa(24) (25):
                           europinių ančiuvių (Engraulis rūšys)
                           aliaskinių rudagalvių menkių (Theragra chalcogramma)
                           atlantinių menkių (Gadus morhua)
                           atlantinių silkių (Clupea harengus)
                           ryklinių pangasijų (Pangasius bocourti)
                           paprastųjų karpių (Cyprinidae šeimai priklausančios rūšys)
                           paprastųjų gelsvapelekių plekšnių (Limanda limanda)
                           atlantinių skumbrių (Scomber rūšys)
                           europinių upinių plekšnių (Platichthys flesus)
                           jūrinių plekšnių (Pleuronectes platessa)
                           atlantinių šprotų (Sprattus sprattus)
                           didžiųjų Mekongo pangasiadonų (Pangasianodon gigas)
                           sidabrinių polakų (Pollachius pollachius)
                           ledjūrio menkių (Pollachius virens)
                           atlantinių lašišų ir paprastųjų lašišų (Salmo rūšys ir Oncorhynchus rūšys, išskyrus Salmo trutta)
                           europinių sardinių (Dussumieria rūšys, Sardina rūšys, Sardinella rūšys ir Sardinops rūšys)
                           europinių jūrų liežuvių (Solea Solea)
                           siaminių pangasijų (Pangasianodon hypothalamus)
                           paprastųjų merlangų (Merlangius merlangus)
                        
                        
                           0,30
                        
                     
                           3.3.4
                        
                        
                           Maisto papildai(39)
                           
                        
                        
                           0,10
                        
                     
                           3.3.5
                        
                        
                           Druska
                        
                        
                           0,10“